Cardiff: Iere sien rooi, Drake sien prooi | Netwerk24
Cardiff: Iere sien rooi, Drake sien prooi
07 Februarie 2021 20:18
Die Ierse flank Peter O'Mahony se swak dissipline het sy span Sondag in die Principality-stadion in Cardiff duur te staan gekom in 'n Sesnasies-wedstryd teen Wallis.
Die Walliese senter George North skuif oor die doellyn in Sondag se Sesnasieswedstryd teen Ierland in Cardiff. Wallis het met 21-16 gewen. Foto: Reuters
Wallis het dié spannende kragmeting met 21-16 gewen nadat die Iere rustyd nog met 13-6 voor was.
O'Mahony het in die 14de minuut, in 'n oomblik van waansin, in 'n losskrum geduik. Sy linkerskouer het die Walliese stut Thomas Francis teen die kop getref en nadat die voorval na die televisieskeidsregter verwys is, het die skeidsregter Wayne Barnes geen ander keuse gehad nie as om O'Mahony met 'n rooikaart te straf.
Dit het beteken dat die Iere, wat boonop hul beste slot James Ryan met harsingskudding verloor het, vir 66 minute met net 14 spelers moes klaarkom.
Die Iere het nietemin vir 60 minute stewig in die prentjie gebly. Ná twee drieë deur Wallis se George North en Louis Rees-Zammit het die Drake egter die hef in die hand gehad en het dit gelyk of die Iere se stoom begin opraak het.
Dit was uiteindelik pure oëverblindery, met die span in groen wat in die laaste tien minute baie diep gedelf het en met 'n bietjie meer geluk 'n sege uit die kake van 'n nederlaag kon gered het.
Met speeltyd reeds verstreke en die telling 21-16 in Wallis se guns, het die Iere 'n laaste strafskop sowat 25 meter van Wallis se doellyn af gekry. Ritse Walliese ondersteuners sou na hul hartpille gegryp het toe die plaasvervanger-losskakel, Billy Burns, aanlê kantlyn toe – maar hy het 'n reuse fout gemaak en die bal oor die doodlyn geskop. Dit was die einde van die Ierse aanslag, met Barnes wat dadelik die eindfluitjie geblaas het.
Die Iere het beslis nie verdien om te verloor nie. Agterlangs het James Lowe, Garry Ringrose en Robbie Henshaw die oog getref, terwyl CJ Stander en Josh van der Flier soos Trojane gespeel het.
Die Ierse kaptein Johnny Sexton, wat deur Burns vervang is, het gesê dat hy volle simpatie met Burns het, want soms mis jy die kol en ander kere is jy weer die held.
Vir Wallis was die sege baie soet. Dit is slegs die vierde oorwinning in die afrigter Wayne Pivac se termyn, wat nou tien wedstryde sterk is. Voor Sondag kon hulle onder Pivac se leiding net met Georgië en Italië (twee keer) klaarspeel.
Die veteraan-slot Alun Wyn Jones was weer die gom wat die span aanmekaar gehou het.
Wallis 21 (6): Drieë: George North, Louis Rees-Zammit. Doelskop: Leigh Halfpenny. Strafdoele: Halfpenny (3).
Ierland 16 (13): Drie: Taidgh Beirne. Doelskop: Johnny Sexton. Strafdoele: Sexton (2), Billy Burns. – Sportredaksie